ລັດຖະບານໄດ້ແຕ່ງຕັ້ງຄະນະປະຕິຮູບບໍລິສັດ ເພື່ອຄວບຄຸມລາຍຮັບ ແລະລາຍຈ່າຍ ຂອງບໍລິສັດລັດວິສາຫະກິດໄຟຟ້າລາວ 
ປັດຈຸບັນລາວ ມີແຫລ່ງຜະລິດໄຟຟ້າ 90 ແຫ່ງ ທີ່ມີກໍາລັງຕິດຕັ້ງລວມ ເກືອບຮອດ 11,000 ເມກາວັດ. ໃນນີ້ 72 ເປີເຊັນ ແມ່ນສົ່ງອອກໄປຕ່າງປະເທດ ແລະ 28 ເປີເຊັນ ຕອບສະໜອງການຊົມໃຊ້ພາຍໃນ.
ເພື່ອຄວບຄຸມລາຍຮັບ ແລະລາຍຈ່າຍຂອງບໍລິສັດລັດວິສາຫະກິດໄຟຟ້າລາວ ເມື່ອມໍ່ໆມານີ້ລັດຖະບານໄດ້ແຕ່ງຕັ້ງຄະນະປະຕິຮູບບໍລິສັດດັ່ງກ່າວຂຶ້ນ ແຕ່ຢ່າງໃດກໍຕາມຫລາຍຄົນຄິດວ່າ ການເຮັດເຊັ່ນນີ້ ອາດຈະບໍ່ໄດ້ພາໃຫ້ມີການປ່ຽນແປງຫຍັງຫລາຍ ເມື່ອເວົ້າເຖິງການຫລຸດຄ່າໄຟຟ້າ ແລະ ຫລຸດໜີ້ສິນຂອງບໍລິສັດລົງ ໄຊຈະເລີນສຸກມີລາຍງານເລື້ອງນີ້ ຈາກນັກຂ່າວຂອງພວກເຮົາ ມາ ສະເໜີທ່ານ ໃນອັນດັບຕໍ່ໄປ ເມື່ອມໍ່ໆມານີ້ ທ່ານນາຍົກລັດຖະມົນຕີພັນຄໍາ ວິພາວັນ ໄດ້ອອອກຄໍາສັ່ງໃຫ້ຈັດຕັ້ງ ຄະນະປະຕິຮູບລັດວິສາຫະກິດໄຟຟ້າລາວ ຫລື EDL ທີ່ມີ 9 ທ່ານເພື່ອຮັບຜິດຊອບໃນການຄວບຄຸມໄຟຟ້າ ໃຫ້ສອດຄ່ອງກັບສະພາບຕົວຈິງ ແຕ່ໃນຄວາມເປັນຈິງແລ້ວ ຫຼາຍຄົນໃຫ້ທັດສະນະວ່າ ມັນອາດຈະບໍ່ສາມາດເຮັດໃຫ້ຄ່າໄຟຟ້າຂອງປະຊາຊົນ ຫລຸດລົງໄດ້ເລີຍ ດັ່ງທີ່ພະນັກງານອະວຸໂສ ໃນອົງການເອກະຊົນແຫ່ງນຶ່ງ ຊຶ່ງທ່ານກ່າວກ່ຽວກັບການແຕ່ງຕັ້ງຄະນະກໍາມະການນີ້ວ່າ: ເມື່ອເວົ້າເຖິງຄວາມໂປ່ງໃສແລ້ວ ໃນປີ 2021 ຜ່ານມາ ລາວໄດ້ຄະແນນຕໍ່າກວ່າ 43 ຊຶ່ງເປັນຄະແນນສະເລ່ຍຂອງໂລກ ເພາະລາວໄດ້ພຽງແຕ່ 30 ຄະແນນຈຶ່ງຖືກຈັດຢູ່ໃນອັນດັບ 128 ໃນຈໍານວນທັງໝົດ 180 ປະເທດ ແລະກໍຕໍ່າກວ່າປະເທດເພື່ອນບ້ານ ເຊັ່ນໄທ ທີ່ຖືກຈັດຢູ່ໃນອັນດັບ 110 ແລະຫວຽດນາມທີ່ຢູ່ໃນອັນດັບ 87, ອີງຕາມອົງການຄວາມໂປ່ງໃສສາກົນ ຫລື Transparency International ທີ່ເປັນອົງການເຄື່ອນໄຫວ ຢູ່ໃນຫຼາຍກວ່າ 100 ປະເທດ ເພື່ອສອບຖາມຜູ້ຄົນກ່ຽວກັບຄວາມຮູ້ສຶກທີ່ເກີດຈາກການສໍ້ລາດບັງຫລວງ ສ່ວນການທີ່ຈະເຮັດໃຫ້ຄ່າໄຟຟ້າຫລຸດລົງໄດ້ນັ້ນ ຍັງມີຫລາຍປັດໄຈໃຫຍ່ໆ ທີ່ ຕ້ອງໄດ້ປັບປຸງ ໂດຍສະເພາະ ໃນດ້ານການຜະລິດສິນຄ້າ ເພື່ອຂາຍເອົາ ເງິນຕາຕ່າງປະເທດ ມາຊໍາລະໜີ້ສິນຂອງລາວ ດັ່ງທີ່ພະນັກງານຂັ້ນສູງທ່ານນຶ່ງ ໃນ EDL ອະທິບາຍວ່າ: ປັດຈຸບັນລາວ ມີແຫລ່ງຜະລິດໄຟຟ້າ 90 ແຫ່ງ ທີ່ມີກໍາລັງຕິດຕັ້ງລວມ ເກືອບຮອດ 11,000 ເມກາວັດ ໃນນີ້ 72 ເປີເຊັນ ແມ່ນສົ່ງອອກໄປຕ່າງປະເທດ ແລະ 28 ເປີເຊັນ ຕອບສະໜອງການຊົມໃຊ້ພາຍໃນ ແຕ່ຢ່າງໃດກໍຕາມ EDL ຍັງປະເຊີນກັບບັນຫາຂາດສະພາບຄ່ອງ ທາງການເງິນຢ່າງຮຸນແຮງ ໂດຍມີສາເຫດສຳຄັນມາຈາກພາລະໜີ້ສິນສູງ ທີ່ສົມທົບກັບການຂາດທຶນ ຈາກການດຳເນີນທຸລະກິດຢ່າງຕໍ່ເນື່ອງ ຍ້ອນການບໍລິຫານງານ ມີປະສິດທິພາບຕໍ່າ ຊຶ່ງເຮັດໃຫ້ມີໜີ້ສິນເກີນກວ່າ 2 ຕື້ໂດລາ, ອີງຕາມລາຍງານຂອງຊົງລິດ ໂພນເງິນ, ນັກຂ່າວວີໂອເອ ໃນເດືອນແລ້ວນີ້ ເພື່ອແກ້ໄຂສະພາບການນີ້ ອີກວິທີນຶ່ງ EDL ຈະຂໍເຈລະຈາກກັບບັນດາກຸ່ມຜູ້ ລົງທຶນກໍ່ສ້າງເຂື່ອນໄຟຟ້າໃນປະເທດ ເພື່ອຂໍໃຫ້ຍອມຮັບການຊຳລະລາຄາຄ່າ ພະລັງງານໄຟຟ້າດ້ວຍເງິນກີບ ໃນສັດສ່ວນບໍ່ຕໍ່າກວ່າ 30 ເປີເຊັນຂອງມູນຄ່າໄຟຟ້າທັງໝົດ ທີ່ EDL ຊື້ຈາກທຸກໂຄງການ ອີງຕາມທ່ານຈັນທະບຸນ ສຸກອາລຸນ ຜູ້ອຳນວຍການໃຫຍ່ຂອງ EDL ທີ່ກ່າວຢູ່ໃນລາຍງານຂອງ ຊົງລິດ ໂພນເງິນ ສະຫລຸບແລ້ວ ການສ້າງຕັ້ງຄະນະກໍາມະການປະຕິຮູບບໍລິສັດວິສາຫະກິດໄຟຟ້າ ລາວ ອາດຈະບໍ່ໄດ້ນໍາການປ່ຽນແປງຢ່າງຫລວງຫລາຍ ພໍຈະເຮັດໃຫ້ຄ່າໄຟຟ້າ ແລະໜີ້ສິນຫລຸດລົງໄດ້ ທັງນີ້ ສາເຫດຕົ້ນຕໍ ແມ່ນມາຈາກລະດັບຄວາມໂປ່ງໃສໂດຍລວມຂອງປະເທດ ແລະປະສິດທິພາບໃນການບໍລິຫານງານ ໃນອົງການລັດຖະບານຍັງຕໍ່າກວ່າລະດັບສະເລ່ຍຂອງໂລກ ແລະຕໍ່າກວ່າປະເທດເພື່ອນບ້ານ ເຊັ່ນໄທ ແລະຫວຽດນາມ ນັ້ນຫລາຍ